
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                    Bucureşti,  04.05.2004

                      Nr.  P.L.X. 196


    RAPORT

asupra propunerii legislative  privind completarea Legii cetăţeniei române nr. 21/1991


În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind completarea Legii cetăţeniei române nr. 21/1991, trimisă cu adresa nr. P.L.X. 196 din 14 aprilie 2004, înregistrată sub nr. 31/ 360  din  15  aprilie 2004.

Consiliul Legislativ  a avizat favorabil propunerea legislativă, conform avizului nr. 1816/22.12.2003.

Senatul, în şedinţa sa din 1 aprilie 2004, a respins iniţiativa legislativă menţionată mai sus.
Comisia pentru drepturile omului, culte şi problemele minorităţilor naţionale  sesizată spre dezbatere şi avizare, a hotărât să nu acorde aviz favorabil propunerii legislative, conform avizului nr. 25/187/21.04.2004.

Potrivit prevederilor art. 75 din Constituţie şi ale art. 86 alin. (3) punctul 2 lit. b) din Regulamentul Camerei Deputaţilor, Camera Deputaţilor este Cameră decizională în cazul acestei iniţiative legislative.

Guvernul, în punctul său de vedere, transmis cu adresa nr. 517/17.02.2004, înregistrată la Senat sub nr. 158/3.03.2004, a precizat că nu susţine adoptarea acestei iniţiative legislative.

Propunerea legislativă are ca obiect de reglementare completarea dispoziţiilor art 101 din Legea cetăţeniei române nr. 21/1991, în sensul de a extinde aplicarea acestora şi faţă de alte categorii de persoane care pot redobândi sau cărora li se poate acorda cetăţenia română.
Propunerea   legislativă face parte din categoria legilor organice. 

În conformitate cu prevederile art. 60 din Regulamentul Camerei Deputaţilor, membrii comisiei  au examinat propunerea  legislativă în şedinţa din 4 mai 2004.

La lucrările comisiei au fost prezenţi  22 deputaţi, din totalul de  24 membri ai comisiei.

Analizând propunerea legislativă, membrii comisiei au apreciat că aceasta nu poate fi acceptată din următoarele considerente:

· Completarea ce se doreşte a fi adusă art. 5, în favoarea persoanelor născute pe teritoriul României în frontierele sale de până în luna iunie 1940 este reglementată de art. 101 din Ordonanţa de urgenţă a Guvernului nr. 43/2003, pentru modificarea şi completarea Legii cetăţeniei române nr. 21/1991, republicată, cu modificările şi completările ulterioare.
· Luând în considerare şi regula de interpretare logică a normelor de drept civil, conform căreia „unde legea nu distinge, nici interpretul nu trebuie să distingă”, promovarea acestei iniţiative legislative se dovedeşte a fi nejustificată.

În urma dezbaterii în comisie, s-a hotărât, cu majoritate de voturi, respingerea propunerii legislative privind completarea Legii cetăţeniei române nr. 21/1991.

PREŞEDINTE 






 SECRETAR                                                                              
     Prof.univ.dr. Ion NEAGU                                                   Florin IORDACHE

Consilier

Dr. Nicolae Voiculescu

